ไฟแนนเชียลไดเจสต์
กลต.หนุนบริษัทจัดเรตติ้งต่างประเทศ
7 ก.พ. 2555

กลต.หนุนบริษัทจัดเรตติ้งต่างประเทศ
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.เห็นชอบให้สถาบันจัดอันดับความน่าเชื่อถือต่างประเทศสามารถเผยแพร่ผลการจัดอันดับความน่าเชื่อถือที่จัดทำโดยความสมัครใจในประเทศไทยได้ และสนับสนุนให้จัดอันดับตราสารหรือกิจการของหลายๆ ประเทศรวมถึงของไทยเพื่อเปรียบเทียบกันและเผยแพร่ได้โดยสะดวก ซึ่งจะทำให้ผู้ลงทุนไทยมีข้อมูลในการตัดสินใจลงทุนรอบด้านยิ่งขึ้น รองรับการเชื่อมโยงตลาดทุนอาเซียน
นอกจากนี้ สถาบันจัดอันดับต่างประเทศยังได้รับยกเว้นไม่ต้องได้รับใบอนุญาตประกอบธุรกิจหลักทรัพย์ประเภทที่ปรึกษาการลงทุนด้วย
PL ขายหุ้นกู้ดอกเบี้ย 4.5%
บริษัท ภัทรลิสซิ่ง (PL) ออกและเสนอขายหุ้นกู้มูลค่า 500 ล้านบาท อายุ 5 ปี อัตราดอกเบี้ยคงที่ 4.5% นับตั้งแต่วันที่ 1 ก.พ. 2555
‘เสริมสิน’ ซื้อหุ้นเนชั่นฯ 15.17%
นายเสริมสิน สมะลาภา ได้มาหุ้นบริษัท เนชั่น มัลติมีเดีย กรุ๊ป (NMG) เพิ่มขึ้น 2.43% เมื่อวันที่ 31 ม.ค.ที่ผ่านมา ทำให้มีหุ้นในมือทั้งหมด 15.17% ของทุนชำระแล้ว ทั้งนี้การเก็บหุ้นเพิ่มของนายเสริมสินส่งผลทางจิตวิทยาต่อการซื้อขายหุ้น NMG ส่งผลให้ราคากระโดดขึ้นไปถึง 0.94 บาท ก่อนปิดที่ระดับ 0.88 บาท บวก 0.07 บาท หรือ 8.64%